
A V I Z

asupra proiectului de Lege pentru modificarea şi completarea Legii fondului cinegetic şi a protecţiei vânatului nr.103/1996 



În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru modificarea şi completarea Legii fondului cinegetic şi a protecţiei vânatului nr.103/1996, trimis cu adresa nr. P.L. x 26 din 1 februarie 2006, înregistrat  sub nr. 31/61 din 2 februarie 2006.


Camera Deputaţilor este  Cameră  decizională.



Potrivit prevederilor art.61 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din 15 februarie 2006.



Membrii comisiei au examinat iniţiativa legislativă supusă aprobării, expunerea de motive şi avizul favorabil al Consiliului Legislativ nr. 496/6.05.2005. 
Senatul a adoptat acest proiect de lege în temeiul art.75, alin. (2) teza a III-a din Constituţia României. 
Guvernul, prin punctul de vedere transmis, a precizat că nu susţine adoptarea proiectului de lege, deoarece prin dispoziţiile propuse se urmăreşte schimbarea cadrului legislativ şi organizatoric privind gestionarea fondului cinegetic; cu privire la dispoziţiile propuse la pct. 3 al art. I, referitor la art. 4 din legea 103/1996, nu rezultă clar obiectul reglementării; dispoziţiile cuprinse la pct. 4 al art. I trebuie corelate cu dispoziţiile legii nr. 103/1996; dispoziţiile referitoare la pct. 13 al art. I nu prevăd modalitatea de atribuire a dreptului de gestionare a fondului de vânătoare; se impune clarificarea sintagmei „proprietari privaţi sau de stat” cuprinsă la pct. 15 al art. I. 


În urma dezbaterilor, cu unanimitate de voturi, s-a hotărât avizarea favorabilă a propunerii legislative.



În raport de obiectul şi conţinutul său, proiectul de lege face parte din categoria legilor organice.

